**Anunț privind selecția partenerilor relevanți pentru**

**Comitetul de Monitorizare a Programului Asistență Tehnică 2021 – 2027**

Ministerul Investițiilor și Proiectelor Europene lansează procesul de constituire a **Comitetului de Monitorizare (CM) pentru Programul Asistență Tehnică 2021-2027**. CM va fi structura națională de tip partenerial, fără personalitate juridică, cu rol decizional strategic în procesul de implementare a Programului Asistență Tehnică 2021-2027 care se va reuni pe parcursul întregii perioade de programare pentru a examina implementarea programului și progresele înregistrate în îndeplinirea acestuia. Detalii despre rolul și activitatea comitetului sunt prezentate în proiectul Regulamentului de organizare și funcționare a CM.

În vederea selectării unor parteneri reprezentativi și implicați ca membri ai comitetului, Ministerul Investițiilor și Proiectelor Europene prin Autoritatea de Management (AM) pentru Programul Asistență Tehnică 2021-2027 invită organizațiile interesate din rândul partenerilor economici și sociali, organismelor reprezentând societatea civilă să își exprime interesul pentru participarea la CM, prin completarea formularului de intenție și transmiterea acestuia pe adresa [secretariatcm.poat@mfe.gov.ro](mailto:secretariatcm.poat@mfe.gov.ro).

Menționăm că, ponderea organizațiilor selectate în cadrul acestui proces va fi de 20% din totalul membrilor CM.

**Termenul limită** pentru transmiterea formularului de intenție completat este  **09.09.2022.**

**Doar formularele de intenție transmise în intervalul 07-09.09.2022 vor fi supuse procesului de evaluare.**

În cadrul procesului de selecție, AM va avea în vedere asigurarea unei reprezentări echilibrate a domeniilor relevante pentru implementarea programului, reprezentativitatea, expertiza și experiența organizațiilor selectate, precum și motivația participării în cadrul CM.

În cazul în care partenerii economici și sociali sau organismele care reprezintă societatea civilă fac parte dintr-o organizație de tip confederativ general/sectorial, nu vor fi luate în considerare formularele de intenție transmise individual de către membrii acestora.

De asemenea, nu vor fi acceptate solicitările de includere în CM a instituţiilor pentru care au fost înregistrate şi dovedite fraude în ceea ce priveşte gestionarea de fonduri publice sau fonduri europene în perioada de programare 2007-2013 și/sau 2014-2020.

**În urma finalizării procesului de selecţie a organizaţiilor, MIPE prin AM, va solicita nominalizarea participanţilor la CM în termen de 3 zile lucrătoare.**

Programul Asistență Tehnică 2021-2027

<https://mfe.gov.ro/wp-content/uploads/2022/07/0b739b6379ce9594f3887823d4473c19.pdf>